
A terjedő depolarizáció elégtelen reperfúziót okoz az akut iszkémiás stroke egérmodelljében

Bevezetés: Az akut iszkémiás stroke (AIS) betegek közel 45%-nál elégtelen reperfúziót, vagyis szöveti perfúziós csökkenést tapasztalunk sikeres rekanalizációt követően. Az elégtelen reperfúzió hátterében nagy szerepet tölthet be az érintett agyterület kollaterális keringésének épsége. Hipotézisünk szerint a hiányos kollaterális keringés másodlagos sejtsérüléshez; terjedő depolarizációhoz (spreading depolarization, SD) és elégtelen reperfúzióhoz vezet az AIS után.

Módszerek: Kísérleteinket izofluránnal (0,6-0,9) altatott nőstény és hím (n=51) C57BL/6 egereken végeztük. Mérési protokollunk során 10 perc alapvonal felvétele után 45 percig tranziens bilaterális arteria carotis communis okklúziót (2-vessel occlusion, 2VO) indukáltunk, amelyet 60 perc reperfúzió követett. Az agyi perfúziót Lézer Speckle Kontraszt analízissel, az SD-t zöld fény reflektancia felvételével monitoroztuk. A primer kollaterális keringés épségét fekete tinta kontrasztanyag transzkardiális beadásával, decapitációt követően sztereo-mikroszkóppal ellenőriztük.

Eredmények: Az AIS alatt 51 egérben összesen 46 spontán SD-t regisztráltunk. Az alacsony perfúzió kedvezett az SD megjelenésének (24,74±6,8 vs. 33,96±4,67%, SD vs. No SD) és az SD által érintett hemiszfériumon kialakult a sikertelen reperfúzió (24,74±6,82 vs. 100,66±8,30%, SD vs. No SD). A primer kollaterálisok anatómiai jellemzésekor az SD által érintett hemiszfériummal ipsilaterálisan az állatok 99%-nál inkomplett Willis-kört figyeltünk meg. Ezzel ellentétben komplett Willis-kör esetén (5/51 egér) nem figyeltünk meg SD-t és reperfúziós sérülést sem.

Megbeszélés: Eredményeink igazolják a primer kollaterális keringés és az SD-k kulcsszerepét az elégtelen reperfúzió kórélettanában. Véleményünk szerint a kollaterális keringés lokális serkentése és az SD-k farmakológiai gátlása ideális gyógyszeres kezelési célpont lehet az AIS terápiájában. 

